李仲孫佩蘭軒
作者：王庭珪
朝代：宋

paragraphs: 我友李仲孫，飭身一何介。
被服古衣冠，昂然偉而怪。
開軒蓬戶中，紉蘭以爲佩。
布袍揖公卿，脫幘卧江海。
方其得意時，天地不能礙。
荷鋤入深林，剪薙發幽薈。
清芬動窗壁，蕙若連光彩。
君看紫綬翁，腰垂黄金带。
璜珩錯琚瑀，印章如斗大。
步趨踏龍尾，鏘然中音會。
豈如此香草，擢秀繁霜外。
秋風落萬木，臭味久逾在。
我思軒中人，免食三斗艾。
夢寐欲見之，一往清鼻界。